Hans Arp
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Hans Arp var en fransk-tysk billedhugger, maler og dikter. Han tilhørte den abstrakte kunstens pionerer, men foretrakk selv betegnelsen «konkret» om sine verker.
Arp arbeidet i sin ungdom vesentlig som maler. Han kom i kontakt med Vasilij Kandinskij i 1912 og deltok samme år i Der Blaue Reiter-utstillingen i München. Han var med å grunnlegge dadaismen i Zürich i 1916. Han deltok på den første store surrealistutstillingen i Paris i 1925, men ble aldri rendyrket surrealist. I hans tidlige malerier eksperimenterte han stadig i bruk av teknikker og laget blant annet malte trerelieffer, Fugler i akvarium (rundt 1920).Fra 1930-årene ble han særlig kjent for sine skulpturer, bygd opp av enkle sensuelt avrundede, organisk abstrakte former, men som gir tydelige assosiasjoner til menneskekroppen. Han ble medlem av gruppen Abstraction-Création i 1931.Hans dikt, blant annet Der Vogel selbdritt (1920), Die Wolkenpumpe (1920) og Der Pyramidenrock (1924) er språklige assosiasjonskjeder uten logisk oppbygning. Jean Arp utgav i 1948 selvbiografien On my Way, Poetry and Essays 1912–1947. Les mer i Store norske leksikon abstrakt kunst Der Blaue Reiter dadaisme skulptur Litteratur Ewig, Isabel (2007). Hans Arp : The nature of things, Richter Verlag